b'\n_START_ARTICLE_\nValentinolaisuus\n_START_SECTION_\nOpetukset\n_START_PARAGRAPH_\nKoska valentinolaisuus syntyi todenn\xc3\xa4k\xc3\xb6isesti kristinuskon pohjalle, sen opetukset perustuivat enemm\xc3\xa4n kristinuskoon kuin esimerkiksi setil\xc3\xa4isen gnostilaisuuden opetukset. Valentinolaisten k\xc3\xa4sitys maailman synnyst\xc3\xa4 vastaa setil\xc3\xa4isten klassista gnostilaista luomismyytti\xc3\xa4, mutta heid\xc3\xa4n k\xc3\xa4sityksens\xc3\xa4 maailman luoneesta demiurgista eiv\xc3\xa4t olleet yht\xc3\xa4 negatiivisia kuin setil\xc3\xa4isill\xc3\xa4. Demiurgin ei katsottu olevan samalla tavalla ihmiskunnan vihollinen kuin setil\xc3\xa4isyyden Jaldabaoth._NEWLINE_Kirkkoisien mukaan valentinolaiset jakoivat ihmiset kolmeen luokkaan, aineelliseen, sielulliseen ja hengelliseen luokkaan, sen mukaan, mik\xc3\xa4 olemus on ihmisess\xc3\xa4 hallitsevana. Sielullisen olemuksen teht\xc3\xa4v\xc3\xa4n\xc3\xa4 oli valita, pelastuuko se, kuten hengellinen maailma, vai katoaako se, kuten aineellinen maailma. Valentinolaiset katsoivat olevansa nimenomaan hengellisi\xc3\xa4 ihmisi\xc3\xa4, jotka pelastuvat v\xc3\xa4ist\xc3\xa4m\xc3\xa4tt\xc3\xa4. T\xc3\xa4m\xc3\xa4 johti syyt\xc3\xb6ksiin, ett\xc3\xa4 valentinolaiset eiv\xc3\xa4t v\xc3\xa4lit\xc3\xa4 moraalista.'